Det er store beslutninger, der skal træffes i børne- og familieudvalget i Vesthimmerlands Kommune til næste møde på tirsdag. En analyse er nemlig kommet med forslag til ni forskellige scenarier, der kan ende med lukninger af hele fem skoler og omstruktureringer af byernes dagtilbud. Det er nemlig blevet foreslået at lukke hele fem små skoler i kommunen. Det er Vester Hornum Skole, Gedsted Skole, Ullits Skole, Vestrup Skole og Ranum Skole. Det er nu op til udvalget, om alle forslag skal sendes i høring i bestyrelserne og medarbejderudvalgene frem til 3. maj. -Vi er selvfølgelig ærgelige over at se vores skole stå til luknning i den analyse, men intet er besluttet endnu, og vi ser stadig frem til at blive involveret i den politiske proces, som jeg regner med, vi gør nu. Analysens resultater kommer ikke som nogen overraskelse, da vi ved, de kigger på tal, men nu regner vi med, vi kan være med i det videre arbejde, siger Martin Rieks, formand for Skolebestyrelsen for Ullits Skole og LBO. I alle byerne vil børnehaverne også blive ramt af sparekniven, hvis det vedtages. Nogle steder er det foreslået, at institutionen fremover skal være en integreret institution med både børnehave og vuggestue, og i byer som Vester Hornum og Gedsted, er det planen, at også børnehaverne skal lukkes. Det fremgår af børne- og familieudvalgets dagsorden. I alt er der kommet ni forslag til lukninger og/eller omstruktureringer. To af forslagene omhandler forskellige måder at lukke dagtilbud i Ranum. Spareforslagene er kommet efter en strukturanalyse, der havde til formål at skabe bæredygtige skoler og dagtilbud i et perspektiv, der rækker fem til 10 år frem. Bæredygtige skoler og dagtilbud defineres som enheder, der er bæredygtige i forhold til økonomi og efterspørgsel. - Det er vigtigt for os at vide, hvad der rør sig derude med de forslag, vi kommer med, og jeg er fuldt bevidst om, at det her berører mange borgere, derfor er det også vigtigt at de kommer til orde og giver deres mening til kende, siger Inger Nielsen (V), der er formand for  børne- og familieudvalget i Vesthimmerlands Kommune. Alle forslag er sendt i høring De mange lukninger er blevet foreslået, fordi der i alle byer er et enten faldende eller svingende børnetal. Dertil kommer det, at der er en hel del penge at spare. Selvom der skal laves en hel del anlægsinvesteringer i forbindelse med eksempelvis større legepladser og flere garderobepladser til børnene til de institutioner og skoler, de skal hen på, ja så er der flere penge at spare i den anden ende. Der kan spares omtrent 13 millioner kroner årligt i de kommunale budget ved at gennemføre lukningerne. Scenarierne for de mulige lukninger og omstruktureringer skal sendes i høring i de berørte bestyrelser og MED-udvalg. Høringsfristen er den 3. maj 2023, og inden da er der også dialogmøder for bestyrelserne. Herefter skal politikerne træffe beslutning om, hvorvidt forslagene skal blive til virkelighed, og hvilke der i så fald skal være.

Referat:
Der er lagt op til store ændringer i de små byer i Vesthimmerlands Kommune.